Utbyggingen av en mobilmast på Jar har ført til konflikter og frisørboikott i nabolaget rundt Grav skole.

– Det har kostet mye mentalt og menneskelig, og jeg er lei meg for at det har blitt sånn, sier Svein Roald Jørgensen.

Mobildekningen på Jar har i en lang periode vært svært dårlig, og i fjor, etter nøye overveielse, ønsket Jørgensen å stille sin eiendom på Bjerkelundsveien 40 til disposisjon slik at Telenor kunne bygge en basestasjon på eiendommen. Den skulle plasseres på taket av bygningen der hans samboer Nina S. Myhre har drevet frisørsalong i over 20 år.

Utbyggingen er nå skrinlagt og Telenor må finne en ny løsning, etter at det har oppstått full krangel i nabolaget. Naboene er sterkt bekymret for strålingsfaren.

LES OGSÅ: Avviste mobilmast i Lommedalen

Asker og Bærum kan få mobilmast-sjokk

– Lagt for hat

For Jørgensen og Myhre har hele prosessen vært vanskelig. De har opplevd at folk har snudd og gått en annen vei når de har møtt dem på gaten, sluttet å hilse og flere beskyldninger om at de er «umoralske» og opptrer «etisk forkastelig». Budstikka kjenner til at beboere i området har oppfordret til boikott av frisørsalongen til Nina S. Myhre.

BOIKOTT: Nina S. Myhre og Len S. Jørgensen har opplevd mye ubehag under konflikten, blant annet boikott av frisørsalongen.

– Det er vondt å bli lagt for hat. Mye av det som har skjedd har jeg oppfattet som rene trusler. Det har vært veldig tungt, sier Jørgensen.

– Vi vil ha en mast som står høyere, og som stråler over barnehagen, ikke rett ned på oss. Jeg må si det er merkelig at man vurderer å bygge en slik mast rett ved en barnehage, sier pedagogisk leder i Østheim barnehage, Anne B. Hansen.

LES OGSÅ: Beboere frykter mobilmast på taket

Foreldre i barnehagen, som ligger rett over veien for der basestasjonen skulle stått, har engasjert seg. De nærmeste naboene har vist sterkest motstand mot utbyggingen. I et brev Budstikka har fått tilgang til, viser de til at en slik basestasjon «er sterkt frarådet i de fleste utviklede land der barna er mer sensitive til stråling».

Følelsesladd møte

– Bekymringen fra naboene er grunnløs. Til sammenlikning vil vanlige mobiltelefoner som folk flest bærer med seg typisk kunne komme opp i nær 90 prosent av grenseverdien dersom det er dårlig dekning, altså langt til nærmeste basestasjon. Dette fordi batteriet må jobbe hardere for å oppnå ønsket kontakt, sier dekningsdirektør i Telenor, Bjørn Amundsen til Budstikka.

Tidligere i juni var det et møte i barnehagen, der representanter fra Telenor, naboer og Jørgensen var til stede. Her deltok også organisasjonen Folkets Strålevern. Møtet blir av flere Budstikka har vært i kontakt med beskrevet som «tøft» og «svært følelsesladet».

LES OGSÅ: Flere antenner gir mindre stråling

Asker stiller eiendommer til disposisjon

– Nå er vi i barnehagen bare her på dagtid, men jeg har fått inntrykk av at denne saken har ødelagt mye av det gode naboskapet som har vært her. Det går kanskje an å bygge broer, men mye er nok borte, sier Anne B. Hansen.

I nærmiljøet har det versert rykter om at Jørgensen får 500.000 for å sette opp masten på eiendommen sin.

– Vi har ingen avtaler i størrelsesorden ryktene i dette nærmiljøet skal ha det til, sier Amundsen, som sier at det varierer fra 1.000 og 30.000 kroner per år med avtale hos private, avhengig av lokasjon.